Sellist ruumi, mida saaks ja tuleks pidada Eesti ühtseks ülikooliruumiks, ei ole. Eestis on üle 40 asutuse, kus taotletakse korraldada sellist õpet, mis peaks andma õiguse välja anda tunnistuse kõrgkooli või ülikooli lõpetamise kohta. Paraku on nii, et suurema osa (valdava enamiku) iseloomustamiseks on vaja folkloorist abi võtta. Nad tegutsevad nurgataguste või ahjualustena. Diplomitest, mida välja antakse, on suur osa nö avalik vale; mis on välja mõeldud nii üliõpilaseks peetud noorte inimeste kui ka nende vanemate petmiseks, sest lõpetajate tase ei vasta akadeemilistele kriteeriumidele. Igaüks võib kerge vaevaga veenduda, et õppetase on ühtlaselt madal ja formaalne; teoreetiline, metodoloogiline, metoodiline ja praktiline õpe on enamasti seostamata; üldhariduslik õpe, erialane õpe, kutsealane õpe kuidagi toimub, ent ametialane õpe kas puudub hoopis või on väga nõrk; teaduslike uuringute asemel on pea kõikjal kirjeldused, mistõttu ei saa juttugi olla nõudest, et ülikool on teadusasutus, kus toimub ka õpe... Kui see ongi ühtne ülikooliruum, siis ei ole öelda midagi.